እውነቱን ለመናገር፣ አሁን ህውሓትን የሚደግፍ ምሁርም የለም፡፡ የትግራይ ህዝብ በህውሓት ልዩ ተጠቃሚ አይደለም፡፡ ብዙ ሰው የኤፈርት ተቋማትን እያየ፣ ህዝቡ ተጠቃሚ ይመስለዋል። እኔ ኤፈርት ውስጥ ሰርቻለሁ፡፡ ድርጅቱ ለህዝቡ ያበረከተው አስተዋፅኦ ቢኖር፣ በቅርቡ ያሰራቸው 11 ያህል ት/ቤቶች ብቻ ናቸው፡፡ ይህ ተቋም በቢሊዮን የሚቆጠር ሀብት ያንቀሳቅሳል፤ ገቢውም በቢሊዮን የሚቆጠር ነው፡፡ ሆኖም መቀሌ እንኳ እስከ ዛሬ የሀብቱ ተካፋይ ሆና፣ ንፁህ ውሃ ጠጥታ አታውቅም። የገጠሩ ክፍል ዛሬም በድህነት የሚማቅቅ ነው፡፡ አሁን ከሌሎች ወገኖች የሚነሳው ትልቁ ጥያቄ፣ለምን የትግራይ ህዝብ እንደ ሌላው አላመፀም? የሚል ይመስለኛል። እውነቱን ለመናገር፣ የትግራይ ህዝብ ድምፅ የሌለው ከፍተኛ ተቃውሞ እያቀረበ ነው የሚገኘው። በጎንደር ከተፈጠረው ችግር ጋር ተያይዞ፣ ህዝቡ፣ በጥላቻ እርምጃ እንዲወስድ ብዙ ተቀስቅሷል፤ ግን አላደረገውም፡፡ በእምቢተኝነት የእነሱን የከሰረ ፖለቲካ ማክሸፍን ነው የመረጠው፡፡
